Alfie Evans sterfAlfie Evans het op 28 April 2018 in die vroeë oggendure gesterf. Foto: Facebook Klein Alfie Evans, die 23 maande oue peuter van Liverpool in Engeland wie se ouers maande lank in ŉ regsgeding gewikkel was om vir hul seun alternatiewe mediese sorg te bekom, het Saterdagoggend gesterf. Alfie se ouers, Tom Evans en Kate James, het die tragiese nuus op Facebook bevestig. “My gladiator het sy skild neergelê en sy vlerke gekry om 02:30. Absoluut hartverskeurend. Ek is lief vir jou, my seun,” het Tom geskryf. Maroela Media het vroeër berig Alfie se storie het harte oor die hele wêreld aangegryp terwyl sy ouers desperaat geveg het om hul seun aan die lewe te hou. Alfie het aan ŉ degeneratiewe breintoestand gely wat hom sedert Desember 2016 in ŉ half-vegetatiewe toestand gelaat het. Hy was deurentyd aan masjiene gekoppel wat hom aan die lewe gehou het in die Alder Hey-kinderhospitaal in Liverpool. Nadat dokters by die hospitaal gesê het enige verdere behandeling is tevergeefs en Alfie se lewensondersteunende masjiene moet afgeskakel word sodat hy toegelaat kan word om te sterf, het Alfie se ouers hulle téén die besluit tot die howe gewend. Tom en Kate wou graag vir Alfie na Italië neem om gespesialiseerde mediese behandeling te ontvang. Die ouerpaar se saak het tot in die Britse hooggeregshof en die Europese Menseregtehof gedraai. Die Britse appèlhof het uiteindelik beslis dat die masjiene wat Alfie aan die lewe hou wel afgeskakel moet word en die beslissing is Maandag deurgevoer.